|  |
| --- |
| **Rut. 4:1:1-22****“God voer sy plan uit met gewone mense...”***Andries Burger, GK Pinetown, 22 November 2020 (Covid-19 vlak 1 samekoms)* |

*Sing: Lied 197:1, 2; Lied 184: 1 - 4; Ps. 25:2 (T); Lied 519: 1-4; Lied 515:1, 2, 3; “Gaan in Vrede”*

Vir kinders is dit baie keer ŉ gunsteling storie wat ouers en oupas en oumas gereeld moet vertel... Dit is goeie terapie vir getroudes om gereeld saam daaroor na te dink...

Hoe het julle mekaar ontmoet? Hoe het dit gebeur dat julle verlief geraak en getrou het?

Dit is nog meer so as daar ŉ ongewone kinkel in die verhaal is...

Soos die voorouers van koning Dawid. Dit is waarskynlik waarom die verhaal van Rut opgeskryf is en deel van die Ou Testament geword het.

 Sy oumagrootjie was ŉ Moabiet – hoe het dit gebeur?

Dis die storie wat die skrywer vertel het.

Maar dis nie al nie nè? Ons weet dat dit baie meer is...

Dit gaan toe nie net oor die grote Dawid van Israel nie. Eintlik gaan dit oor Jesus Christus en hoe God selfs ŉ Moabiet deel gemaak het van sy verlossingsplan.

 So sonder dat sy of haar skoonma dit besef het...

Ons kom vanoggend by die klimaks van hierdie wonderlike verhaal.

Verlede week het ons gekom waar Rut onder Boas se kombers ingekruip het op die dorsvloer en vir hom gevra het dat Hy sy vleuels oor haar moet sprei soos sy dit met die kombers gedoen het.

Sy het hom herinner daaraan dat God hom roep om vir haar ŉ losser te wees.

Boas was dadelik bereid om dit te doen – ons het mos al in hoofstuk 2 gesien hoeveel hy vir haar omgee.

Maar toe waarsku Boas vir Rut dat daar eintlik iemand anders is wat nader familie is as hy, en dat dit daardie man se besluit sal wees of hy met Rut sal trou, en of hy dit oorlaat aan Boas.

 Rut vra, Boas wil, maar toe lyk dit asof dit dalk nie gaan gebeur nie...

Lees **<< Rut 4:1-22 >>**

Boas was ŉ man van sy woord soos Naomi ook gesê het aan die einde van hoofstuk 3. Hy doen presies wat hy vir Rut gesê het hy sal.

Dit was die gebruik destyds dat belangrike sake daar in die openbaar by die stadspoort onderhandel en besluit is.

Daar in die “openbare raadsaal” roep Boas die naaste familielid van Elimelek nader – dit is eintlik hý wat deur die Here geroep word om Naomi en Rut se losser te wees.

In Deut. 25 het God opdrag gegee dat wanneer ŉ man sterf sonder seuns om sy familie voort te sit, dan moet sy broer of naaste familielid met die weduwee trou. Wanneer hulle dan kinders het, moet die eerste seun gereken word as die oorlede man se kind wat sy nageslag voort sit.

Aanvanklik is die man gewillig om Naomi se losser te wees.

Dan herinner Boas hom aan Rut en dat hy as losser dus met Maglon se weduwee sal moet trou. Boas beklemtoon dit dat sy ŉ Moabitiese weduwee is, en dit laat die man terugdeins – daarvoor sien hy nie kans nie.

Sy is nie ŉ Israeliet nie, sy is ŉ Moabiet – dit is hulle wat afstammelinge is van Lot toe sy eie dogter by haar pa ŉ seun gehad het; dit is hulle wat God se volk groot skade gebring het voordat hulle in die beloofde land gekom het; dit is hulle van wie die Here in Deut 3 gesê het dat hulle vir tien geslagte nie deel van Israel mag wees nie.

Dis nie so onverwags dat die man nie daarvoor kans sien nie. Ek weet dit is nie presies dieselfde nie, maar dit is amper soos ŉ Afrikaner seun wat met ŉ meisie uit Zimbabwe moet trou net omdat sy wegloop boetie daar gaan bly het, met haar getrou het en toe dood is sonder kinders.

Nee, die man sien nie kans nie, hy laat vaar sy reg, eintlik versaak hy sy goddelike roeping as losser, hy gee dit oor aan Boas om te doen.

Hoe tragies is dit dat daar vandag nog steeds soveel mense is wat op die oppervlak gelowiges wil wees en dit ook sê en selfs in ŉ mate uitleef – solank dit net nie te veel van hulle vra nie.

Selfs mense vir wie ons baie lief is maar wat net nie enige prys vir geloof wil betaal nie.

Dink maar waarvoor mense terugdeins, watter opofferings vir die geloof sien hulle nie kans voor nie –

wanneer geloof vra dat jy nie buite die huwelik moet hunker en rondloop nie,

wanneer geloof vra dat jy onreg moet verduur omdat jy teen jou eie mense opstaan vir iets wat reg,

wanneer geloof vra dat jy jou eie ek eenkant moet sit en vir ŉ ander moet opoffer, wanneer geloof vra dat jy jou stokperdjie of sport so moet reël dat jy steeds elke Sondag ander gelowiges kan kom ondersteun en bedien met jou teenwoordigheid en met jou gawes,
wanneer geloof vra dat jy nie meer doen wat jy wil nie maar wat die Gees van God wil.

Dink maar – watter prys vir geloof in Christus laat jou steier? Watter oproep van God is te veel vir jou?

Dank die Here dat daar steeds wonderlike rolmodelle is wat ten spyte van hulle eie sondigheid steeds hunker om prys te gee ter wille van geloof.

Mense wat selfs hulle lewens in gevaar stel om God se liefde met ander te deel in getuienis van woorde en met dade van versorging.

Daardie naaste lid van Elimelek wou nie die prys betaal nie...

Dit is vir ons nogal snaaks dat hy dan sy skoen uittrek en vir Boas gee. Ons het seker ook maar goed wat vir ander mense ongewoon is. Dit was hulle manier om ŉ kontrak te sluit.

Dit pas veral by iemand wat nie sy losser roeping wil gehoorsaam nie. In Deut 25 lees ons dat indien ŉ man nie sy werk as losser wil doen nie, dan moet die weduwee met wie hy nie wil trou nie, sy skoen voor almal uittrek en dat die hele volk hom dan die “huis van die kaalvoet” moet noem.

Dit waarvoor hy nie kans sien nie, is juis Boas se begeerte – om Naomie en Rut se losser te wees.

Sonder dat hy agteraf plannetjies gemaak het, het God dit so bestem dat hy dit nou wettig kan wees. Nou is dit nie net hy wat wil nie, maar God wat roep.

 En dit is wat hy dan daar voor die leiers in die stadspoort onderneem om te doen.

As jy dalk nog nie oortuig is dat dit God is wat dit al lankal so bewerk het nie, luister hoe het God vir Boas voorberei dat dit nie vir hom so vreemd sou wees om met ŉ meisie te trou wat nie van Israel was nie.

In Mat. 1:5 lees ons dat Boas se ma Ragab was, die prostituut wat Josua se verkenners in Jerigo beskerm het en daarom deel geword het van God se volk.

 Boas se ma was nie ŉ Israeliet van geboorte nie, netso sou sy vrou ook nie wees nie.

Dit dra duidelik die leiers se goedkeuring weg dat hy bereid is om presies te doen wat God voorgeskryf het vir die losser. Hulle bid hom voorspoed toe en dat Rut so ŉ seën sal wees vir die Here se volk soos wat Jakob se vrouens Ragel en Lea was.

Hulle bevestig dat dit God is wat Rut vir Boas as vrou gee en wanneer hulle bid dat God hulle kinders sal gee, dan dink hulle aan Tamar wat ook ŉ kinderlose weduwee was ek ook deur ŉ losser kinders moes kry.

Soos enige liefhebber van ŉ liefdesverhaal sou hoop, trou Boas en Rut met mekaar waarna die Here die wonder bewerk dat Rut swanger word.

Enige nuwe lewe in swangerskap is ŉ wonder van God af, maar nog meer so in Rut se geval – onthou dat sy vir omtrent 10 jaar kinderloos was toe sy met Maglon getroud was (1:4).

By haar terugkoms in Bethlehem (Rut 1) het Naomi vir die vroue gesê dat hulle haar liewer Mara moes noem, omdat die Here teen haar gedraai en ŉ ramp oor haar gebring het.

Nadat Obed gebore is, antwoord hulle haar met ŉ loflied aan die Here oor die vreugde wat Hy vir Naomi gebring het, mag jou skoondogter wat jou so liefhet, vir jou meer werd wees as sewe seuns...

En so eindig die ware verhaal van Naomi wat soveel swaarkry en smart moes beleef in vreugde en geluk, by met haar skoondogter Rut en Boas, met haar kleinseun Obed op haar skoot...

Die verhaal is verby, maar die boodskap nog nie...

 Obed was die oupa van Dawid...

Vir die volk in die Ou Testament het dit gesê dat uit Rut se nageslag, het die grootse koning Dawid van Israel gekom het

wat Israel tot die hoogste roem sou lei;

maar wat ook in sy swakheid mens gebly het;

in berou sy sonde bely het en hom daarvan bekeer het;

en nederig bly soek het na God om sy wil te doen.

 Lees maar weer sy psalm gedigte van sy geloof en sy vertroue op God.

Maar vir ons in die Nuwe Testamentiese tyd sê “oupa van Dawid” baie meer.

Dit sê ook voorgeslag waaruit God se Seun mens sou word tussen ons.

Jesus Christus uit die geslag van Dawid, uit die geslag van Obed, uit die geslag van Boas en Rut – die kinderlose Moabitiese weduwee.

Jesus Christus wat die ewige Koning is uit die geslag van Dawid soos God aan Dawid belowe het.

Jesus Christus die vervulling van God se verbond met Abraham dat iemand uit sy nageslag vir al die nasies ŉ seën sal wees.

Jesus Christus uit die nageslag van Boas by Rut as vervulling van God se belofte aan Adam en Eva reeds, en sy oordeel oor die duiwel dat daar Een sal kom uit die mens wat die duiwel sal vernietig en die dood van sonde sal oorwin.

Jesus Christus wat Homself gegee het as losprys vir die wêreld se sondeskuld, waardeur daar verlossing van God se toorn en die ewige helse dood is vir elkeen wat Christus in ware geloof aangryp.

En wie gebruik Hy om sy ewige, heerlike verlossingsplan uit te voer – mense soos Rut, ŉ Moabiet wat grootgeword het in die afgryslikste aanbidding van afgode.

Hy gebruik gewone omstandighede soos die swaarkry van hongersnood in Bethlehem en die smart van dood en kinderloosheid om haar te gaan haal en na sy volk toe te bring ten spyte van benoudheid van armoede.

Hy gebruik mense wat moedeloos en verbitterd word soos Naomi, maar wat weer deur God se genade opgetel word om planne te maak binne die riglyne wat God gee.

Hy stuur mense soos Boas om sy liefde en sy versorging soos vleuels van beskerming oor ander te vou.

En weet jy, terwyl Hy hulle so in sy raadsplan gebruik weet hulle dit self nie...

God se raadsplan tot by ons finale, volkome verlossing is nog nie voltooi nie, dit gaan nog voort tot daardie dag wanneer alle gelowiges uit die Ou en die Nuwe Testamentiese tye saam by Hom sal wees op die nuwe aarde onder die nuwe hemel.

En soos wat Hy die tyd voor Jesus se koms bestuur het deur gewone omstandighede en gewone mense, so doen Hy dit vandag nog steeds totdat Jesus verseker weer kom.

En al weet en besef ons dit nie, al voel dit meeste dae dalk juis anders – is Hy besig met jou en my...

Besig om ons te vorm en te verander en te versorg en te gebruik – soos wat Hy met Naomi en Rut gedoen het.

Terselfdertyd gebruik Hy ons ook om sy vleuels van beskerming en versorging oor ander te vou – soos wat Hy met Boas gedoen het.

En netsoos Hy hulle gebruik het binne sý plan en nie hulle eie plannetjies nie, so wil Hy ook nie dat ek en jy ons eie kop moet volg en doen wat ons dink reg en die beste sal wees nie – ons moet in sy plan en sy riglyne bly woeker...

En soos Jesus Christus nie teruggedeins het vir die prys wat Hy moes betaal om elkeen wat in Hom glo los te koop van ons sondeskuld nie, netso moet ons nie terugdeins vir die prys wat die uitleef van ons geloof van ons vra nie.

Dit is tog wat Jesus gesê het – om Sy volgeling te wees moet ons onsself verloën en ons kruis opneem en Hom volg (Mark. 8:34).

Kry die omstandighede om jou jou soms onder?

Dalk jou gesondheid, werkloosheid, dalk jou huweliksverhouding, dalk jou ouers of jou kinders – om nie eens van die eksamen, die werk en die samelewing die land en droogte en die korrupsie en die wêreld te praat nie.

Moenie vas staar in die dinge wat jou kan moedeloos en verbitterd maak nie.

Sien raak hoe God gewone mense en omstandighede van teenspoed en voorspoed in sy beheer hou, hoe Hy jou en ander mense roep en stuur en gebruik om sy raadsplan uit te voer.

Soms gebruik hy ŉ Abraham en ŉ Petrus of Paulus, soms wel ŉ Luther en ŉ Calvyn – maar meer nog, gebruik Hy gewone mense soos ek en jy.

Jy weet wat die einde daarvan sal wees, nie waar nie?

Daar is ŉ bekende Engelse frase waarmee liefdesverhale eindig, of dit nou so geskryf word of nie, en dit is nogal wat sou pas aan die einde van hierdie verhaal van Rut en Boas...

 “And they lived happily ever after...”

 Dit is natuurlik ŉ geweldige idealisering.

Natuurlik is daar vreugde en geluk in ons verhoudings maar dit kom maar met stampe en stote, en soms skeur dit ongelukkig heeltemal uitmekaar...

 Kyk maar om jou en dalk ook in jou eie lewe en verhoudings...

Maar daar is ŉ één bruid vir wie vreugde en geluk absoluut en waaragtig waar is en vir ewig sal wees... Die bruid van Jesus Christus – dit is ons wat in Hom glo.

Fokus jou gedagtes op ons bruidegom en op die bruilofsfees wat verseker kom.

Hoe meer jy van Hom leer en hoe meer jy Hom in jou gedagte het, hoe meer jy lewe soos wat Hy wil,

soveel meer sal jy nou reeds in álle omstandighede met blydskap en lofprysing leef.

Vertrou God en wees verseker dat Hy sy ewige plan uitvoer met gewone mense soos ek en jy...